Raši, Richard, minister investícií, regionálneho rozvoja a informatizácie SR (2024-04-23):
Ďakujem pekne, ja nechcem teda prerušovať diskusiu, len veľmi krátku reakciu. Pán poslanec, ďakujem veľmi pekne. Presne o tom, čo hovoríte, chcem s vami diskutovať, a teda aj s každým, naďalej. Možno len krátka poznámka, lebo ideme už možno do veľmi odbornej debaty, len bežná do... bežnú dostupnosť sme neriešili, bolo to v pôvodnom návrhu, v MPK-čku to vypadlo, to len aby ste mali informáciu. Druhá vec, čo ste hovorili o obstarávateľovi do 800-tisíc, to som zabudol povedať v úvodnom slove, vždy je možnosť použiť iný postup. Čiže vždy máte možnosť použiť postup aj cez vestník, takže aj primátori, aj starostovia, alebo keď sa rozhodne zastupiteľstvo, alebo keď to bude primátor cítiť, môže urobiť aj postup, ktorý bude nad rámec zákona, teda použitie vestníka aj vtedy, keby mu stačili na to tri postupy. Vypustenie ex ante oznámenia pri priamom rokovacom konaní, to bol návrh Úradu pre verejné obstarávanie. Hovorím to férovo, my s nimi komunikujeme, chceli to oni. Aj dokonca rozsah pokút o 0,1 do 0,5 bolo ich návrhom, lebo sami vnímali nespravodlivosť dať pokutu 5 % aj vtedy, keď možno ten obstarávateľ mal nevynútenú chybu, hej, teda neurobil to zámerne. A čo sa týka kritéria, kritérií, tie nie sú predmetom nášho návrhu. Naďalej môže ísť obstarávateľ na najnižšiu cenu aj na kvalitatívne kritériá, čo je veľmi dobré. A to vám hovorím aj ako lekár, že mnohokrát najnižšia cena môže spôsobiť zlý výsledok pri diagnostike ochorenia. To si povedzme pravdu. Tu vznikla mantra, že najnižšia cena je to najlepšie, lebo vtedy sa nekradne. Ja tvrdím, že cena a kvalita musia byť primerané, aby sa dosiahol výsledok. Andrea, boli sme primátori v jednom čase, ja druhýkrát, ty vtedy prvýkrát a vieme, čo je to verejné obstarávanie. A tento zákon predkladám preto, lebo ja verím, že keď si bola ty primátorka, že si obstarávala preto, lebo si chcela dosiahnuť výsledok, a nie preto, aby si kradla. To by ma ani nenapadlo, hej? To by ma ani nenapadlo, pretože to je presne o tom, že keď náhodou nejaké peniaze máme, a my sme boli primátori ešte v relatívne dobrých časoch, v tom mojom prvom, v tvojom prvom a mojom druhom období, keď tých peňazí bolo viac, ako je teraz, tak sme narážali častokrát na problém bežnej prevádzky našich miest, že sme nevedeli obstarať. Ale keď tu hovoril pán poslanec Hajko o rizikách, samozrejme, keď niekto chce zneužiť, tak zneužije každý zákon, hej? Ale na to majú byť orgány činné v trestnom konaní, aby vtedy zasiahli. Môžeme dať hocijaký limit, keď niekto chce oklamať a chce podvádzať, tak to jednoducho urobí. Takže ja ďakujem aj za kritiku, aj za konštruktívny prístup v tom, že však je to pre starostov a primátorov, ktorí sú vaši, naši, nezávislí, péeskárski, saskárski, hocijakí. Oni to chcú. Tak vylaďme to tak, budeme komunikovať aj s Európskou úniou, samozrejme, však musíme to urobiť tak, aby to bolo akceptovateľné, keď budú mať výhradu v niečom, tak to zmeníme. Ale my naozaj chceme pristupovať s prezumpciou neviny a nie s prezumpciou viny. O nič iné nám nejde, hej? A súhlasím aj s tým, naozaj, keď sa urobí chyba, nech je exemplárne potrestaná a nech o tom každý vie, aby to šírilo tiež nejaké povedomie, aby sa to nerobilo. Takže naozaj aj komunikujeme s Úradom pre verejné obstarávanie. A áno, pán poslanec Hajko povedal, bolo veľa pripomienok. Dobre, máme tu aj rekordy nad tisíc a tak ďalej, zhruba polovica bola zakceptovaných. A teraz máme ďalší priestor, aby sme zakceptovali to, na čom sa dohodneme, že je nevyhnutné, a zároveň dosiahli to, čo naši starostovia, primátori, župani a všetci ľudia, ktorí sú v organizáciách a obstarávajú, aby dosiahli to, že dokážu obstarávať. O nič iné v tomto zákone nejde. Bude to ťažké, pretože, samozrejme, akékoľvek navýšenie limitu vyvoláva vždy otázky. To je prirodzené. Zvyšujete limit, zvyšujete mieru potencionálnej korupcie. Na to nemôžte povedať nič, no áno, nie? Tak keď to ten človek chce, tak mu teoreticky vytvárate priestor. Na druhej strane, keď to neurobíme, tak zase budeme našich obstarávateľov, a je jedno, či je to Sociálna poisťovňa, mesto, obec, domov sociálnych služieb, zase im budeme vytvárať problém. A videli sme to aj koncom tohto roka, lebo máme ešte extra skupinu verejných obstarávaní pri eurofondoch. To máme čas diskutovať. Tam to, tam tá kontrola je výrazne iná, lebo Úrad pre verejné obstarávanie je sprostredkovateľským orgánom prvýkrát v histórii, čiže je reálnym kontrolným orgánom vloženým do systému čerpania eurofondov. Ale viete, čo sa dialo koncom roka 2023, keď mali mestá, obce peniaze a jednoducho nedokázali to obstarať, alebo dostali súhlas, že môžu uzavrieť zmluvu v čase, keď neboli schopní do konca roku 2023 zrealizovať zákazku aj za ňu zaplatiť, hej? Čiže to je, toto je zákon, ktorý vznikol z terénu a naozaj ho musíme brať tak, aj keď nám bude hocikto písať, jak mne aj včera sa ma pýtali, že nejaká Transparency, niekto, to je úplne jedno kto, povedal, že vytvárame priestor. No vravím, ale nech nám to povie ten, ktorý obstaráva. Ja neviem, že či hocijaká neziskovka alebo Transparency, alebo Zastavme korupciu, neviem kto, či oni obstarávajú verejne. Lebo keby verejne obstarávali, tak vedia, aký je to mnohokrát problém. Nie je problém vtedy, keď je všetko jednoduché, ale problém vtedy, keď vám to niekto chce zbrzdiť. Keď vám dával žiadosti o nápravu, keď vám dával námietky, potom keď to bolo na kontrole. ÚVO nemá kapacity na to, aby všetko kontrolovalo aj predtým, aj v priebehu, aj potom. Keď ÚVO bude mať miesto tridsiatich ľudí stotridsať ľudí, tak potom si povedzme, že robme to ako doteraz a majme istotu, že každé rozhodnutie ÚVO alebo akéhokoľvek kontrolného orgánu vám dôjde do 30 dní. Ale keď raz nemáte kapacitu na kontrolu, ste starosta obce a dôjde vám rozhodnutie miesto 30 dní po 360 dňoch, vy potom nevyčerpáte prostriedky a v tej obci máte problém. Pretože vy ste použili na projekt peniaze, hej, čiže vydali ste 10-, 20-, 50-tisíc. Samozrejme, vám to schválili, lebo išlo o rekonštrukciu školy, škôlky, detské ihrisko, hocičo. Potom vám to nejaký úrad zdrží tak, že musíte odstúpiť od zmluvy, neurobíte to, ušetríte korekciu alebo pokutu, ktorú by ste dostali, ale vyhodili ste peniaze na projekt, ktorý neviete urobiť. Čiže ja sa teším na diskusiu. Áno, toto je prvé čítanie, k tým zmenám bude musieť nejakým dôjsť, však aj my nevieme, čo nám v Bruseli povedia, ale berme to ako prvý krok k tomu, aby sme to urobili čo najtransparentnejšie, s prezumpciou neviny a zároveň za dodržaní všetkých pravidiel a podmienok, ktoré nám dávajú. Naozaj, tu fakt o nič iné nejde. Ďakujem veľmi pekne.